Je Guillermes de Saubertier, escuiers, fais savoir à touz ces qui verront et orront ces presantes lettres que j’ay pris de fié de noble baron monsignour Jeham de Chalon, signour d’Arlay, mon très bien amé et redouté signour, et tien de fié de luy, pour biensfait que il m’a fait et que je ay heu, je et les miens, de luy, et, d’autre part, pour sexante livres de menoie currant communemant per l’arceveschié de Besançon, lesquex j’ay eues et receues de mondit redouté signour de cest fait en bons deniers nombrez et don je me suis tenuz pour bien paiez; et hay pris de luy de fié, si com dessus est dit, toutes ces choses nommées ci en ces lettres: c’est assavoir le meys Drusson, item le mès à l’Escuier, item le mès Baraint, item le mès Mengin, emsamble toutes les apartenances de cesdiz mès, et sient ou perrochaige de Boujant cizdiz mès; item, le mès encores où Renaut Bergiers demore, item le mès Perruisel Cornu, item le mès à Bon Porchier, emsamble lour apartenances, et sient cizdiz mès ou parrochaige de Saint-Germain; item, la vigne d’Ormoy, qui siet ou territoire de Breiny; item, le mès à la donzele des Chaignes, qui siet ou parrochaige de Bojanz et es apertenances; item, les choses que Jaquaz li Ratiers tient de moy, et sient entre Vincele et Saint-Eusege; item, les Varrenes que Humbers li Rataz tient assi de moy, ou perrochaige de Montaigney, d’autre part de la rivere; item, le tiers dou diesme de Bojanz, que Moutons de Satoy [tient] de moy. Et ces choses toutes je tien de fié de mondit bien amé et redouté signour, et les ay prises de luy de fié pour les raisons dessusdites; et promet je, lidiz Guillermes, per mon soiremant doné corporament sus saint ewangiles, pour moy et pour mes hoirs, cedit fié et toutes les choses de celuy garder et maintenir bien et loialmant, dois or en avant, et nonmie aler encontre, par moy ne par autrui, en nulle meniere. En tesmongnaige de laquel chose, je, lidiz Guillermes de Saubertier, ay mis mon seel en ces presantes lattres, en tesmoignaige de verité. Faites et données [à] Arlay, l’am corrant per mil CC nonante et IX, ou mois de jenvier.